Karantin ostidagi mahsulotlar uchun ruxsat etish xususiyatiga ega hujjatlarni berishda ushbu mahsulotlar fitosanitariya holatini o‘rganish maqsadida mutaxassislarni xorijiy mamlakatlarga yuborish zaruratini aniqlash mezonlari va yuborish tartibi to‘g

O‘zbekiston Respublikasi Prezidentining 2019-yil 23-apreldagi PQ-4297-son “Tashqi iqtisodiy faoliyatni amalga oshirishda ma’muriy tartib-taomillarni yanada takomillashtirish chora-tadbirlari to‘g‘risida”gi qaroriga muvofiq buyuraman:
 1. Karantin ostidagi mahsulotlar uchun ruxsat etish xususiyatiga ega hujjatlarni berishda ushbu mahsulotlar fitosanitariya holatini o‘rganish maqsadida mutaxassislarni xorijiy mamlakatlarga yuborish zaruratini aniqlash mezonlari va yuborish tartibi to‘g‘risidagi nizom ilovaga muvofiq tasdiqlansin.
 2. Mazkur buyruq rasmiy e’lon qilingan kundan e’tiboran uch oy o‘tgach kuchga kiradi.
 Mazkur Nizom O‘zbekiston Respublikasi Prezidentining 2019-yil 23-apreldagi PQ-4297-son “Tashqi iqtisodiy faoliyatni amalga oshirishda ma’muriy tartib-taomillarni yanada takomillashtirish chora-tadbirlari to‘g‘risida”gi qaroriga muvofiq karantin ostidagi mahsulotlar uchun ruxsat etish xususiyatiga ega hujjatlarni berishda ushbu mahsulotlar fitosanitariya holatini o‘rganish maqsadida mutaxassislarni xorijiy mamlakatlarga yuborish zaruratini aniqlash mezonlari va yuborish tartibini belgilaydi.
 1. Mazkur Nizomda quyidagi asosiy tushunchalardan foydalaniladi:
 yuqori fitosanitar xavfga ega mahsulot — ekish, payvandlash, ko‘paytirish uchun mo‘ljallangan qayta ishlanmagan ekish materiallari, xususan ko‘chatlar, ildizlar, barglar, qalamchalar, urug‘lar, tugunaklar, piyozboshlar, ildizpoyalar va boshqa ekish uchun mo‘ljallangan o‘simliklar yoki ularning qismlari;
 o‘rta fitosanitar xavfga ega mahsulot — iste’mol yoki qayta ishlash uchun mo‘ljallangan qayta ishlanmagan mahsulot, xususan iste’molga mo‘ljallangan ho‘l meva va sabzavotlar, shuningdek kesilgan gul poyalari va boshqalar;
 mutaxassis — O‘zbekiston Respublikasi O‘simliklar karantini va himoyasi agentligining (bundan buyon matnda Agentlik deb yuritiladi) o‘simliklar karantini bo‘yicha mutaxassislari yoki u tomonidan jalb etilgan mazkur soha ekspertlari;
 murojaatchi — xorijiy mamlakat hududidagi karantin ostidagi mahsulotning fitosanitar holatini o‘rganish maqsadida o‘simliklar karantini bo‘yicha mutaxassis yuborishni so‘rab Agentlikka murojaat qilgan yuridik yoki jismoniy shaxs.
 2. O‘zbekiston Respublikasi hududiga xorijiy mamlakat hududidan yuqori yoki o‘rta fitosanitar xavfga ega karantin ostidagi mahsulot olib kirilishi ma’lum bo‘lganda, yangi savdo yo‘nalishlari ochilganda yoki xorijiy mamlakat hududida karantin ostidagi mahsulot bilan xavfli zararli organizmlar kirib kelishi xavfi mavjud bo‘lganda yohud yuqori va o‘rta fitosanitar holat mavjud hududda ishlab chiqarilgan mahsulotlar olib kirilayotganda, mazkur xorijiy mamlakat hududidagi karantin ostidagi mahsulotning fitosanitar holatini o‘rganish uchun mutaxassislarni yuborish zarurati vujudga keladi. 
 3. Karantin ostidagi mahsulotni xorijiy mamlakat hududidan O‘zbekiston Respublikasi hududiga olib kirish maqsadida xarid qilish chog‘ida, zarur bo‘lgan taqdirda, bu mamlakatlardagi karantin ostidagi mahsulotning fitosanitar holatini o‘rganish uchun o‘simliklar karantini bo‘yicha mutaxassislar yuborilishi lozim.
 4. Xorijiy mamlakat hududidagi karantin ostidagi mahsulotning fitosanitar holatini o‘rganish Agentlik mutaxassislari tomonidan amalga oshiriladi.
 5. Olib kirilishi rejalashtirilgan yuqori yoki o‘rta fitosanitar xavfga ega karantin ostidagi mahlusotlarning fitosanitar holatini o‘rganish maqsadida quyidagi mezonlar mavjud bo‘lganda, mutaxassislar xorijiy mamlakatga yuboriladi:
 xorijiy mamlakat hududidan olib kirilishi rejalashtirilgan karantin ostidagi mahsulotda o‘simliklar karantini obyektlari keng tarqalganligi haqida ma’lumotlar xorijiy mamlakatlar karantin xizmati tomonidan ma’lum qilinganda yoki o‘simliklar karantini sohasidagi xalqaro tashkilotlar rasmiy veb-saytlarida e’lon qilinganda;
 yuqori yoki o‘rta fitosanitar xavfga ega karantin ostidagi mahlusotni baholash natijasida mahsulotning fitosanitar xavf darajasi yuqori yoki o‘rta deb topilganda.
 6. Murojaatchi Agentlikka xorijiy mamlakat hududidagi karantin ostidagi mahsulotning fitosanitar holatini o‘rganish maqsadida mutaxassis yuborilishini so‘rab mazkur Nizomning ilovasiga muvofiq shaklda to‘ldirilgan ariza topshiradi. Arizaga quyidagi hujjatlar ilova qilinadi:
 mahsulotning oldi-sotdi (yetkazib berish) shartnomasi nusxalari (agar mavjud bo‘lsa);
 mahsulotni O‘zbekiston Respublikasi hududiga olib kirish rejasi (agar mavjud bo‘lsa).
 Ariza yozma yoki elektron tarzda berilishi mumkin.
 Yozma tarzda berilgan arizaga ilovalar mavjud bo‘lsa, ilovalarning har bir beti tikilgan holda birinchi beti murojaatchining imzosi bilan tasdiqlanishi lozim.
 7. Agar xorijiy mamlakat hududidagi o‘simliklar karantini va himoyasi bo‘yicha vakolatli organ mazkur hududdagi karantin ostidagi mahsulotning fitosanitar holatini o‘rganish yuzasidan murojaat qilsa, uning murojaati ushbu Nizomning ilovasida ko‘rsatilgan shaklda bo‘lishi talab etilmaydi.
 8. Murojaatchi taqdim etilgan hujjatlarning ishonchliligi va qonunchilik hujjatlariga muvofiqligi uchun javobgar hisoblanadi.
 9. Agentlik ariza kelib tushgan sanadan boshlab yetti ish kuni ichida taqdim etilgan hujjatlarga asosan xorijiy mamlakat hududida mahsulotning fitosanitar holatini o‘rganish maqsadida mutaxassislarni yuborish zarurati mavjudligini qonunchilik hujjatlariga muvofiq o‘rganib chiqadi hamda ushbu muddat ichida murojaatchini xabardor qiladi. 
 Agentlik arizani ko‘rib chiqish jarayonida xorijiy mamlakatning o‘simliklar karantini va himoyasi bo‘yicha vakolatli organidan zarur bo‘lgan ma’lumotlarni so‘rab olishga haqli. 
 10. Hujjatlarda kamchiliklar aniqlanmagan hamda xorijiy mamlakat hududidagi karantin ostidagi mahsulotning fitosanitar holatini o‘rganish uchun mutaxassislarni yuborish zarurati mavjudligi aniqlanganda, Agentlik murojaatchini yoki xorijiy mamlakatning vakolatli organini xabardor qiladi va xorijiy mamlakat hududidagi fitosanitar holatni o‘rganish muddatini kelishadi.
 11. Quyidagi hollarda Agentlik tomonidan murojaatchining arizasi rad etiladi:
 taqdim etilgan hujjatlarda noto‘g‘ri ma’lumotlar qayd etilgani yoki to‘liq taqdim etilmaganligi;
 olib kelinishi rejalashtirilgan mahsulotni O‘zbekiston Respublikasi hududiga olib kirish uchun cheklov (taqiq) o‘rnatilganda;
 xorijiy mamlakat hududida o‘simliklar karantini obyektlari, o‘simliklarning xavfli zararli organizmlari (hasharotlar, kasallik qo‘zg‘atuvchilari va begona o‘tlar), kelib chiqish sabablari noma’lum bo‘lgan o‘simliklarning yalpi kasalliklari va ilgari qayd etilmagan tez tarqaluvchi kasalliklari mavjudligi;
 mahsulot olib kelinishi rejalashtirilgan xorijiy mamlakat hududida ushbu mahsulotda tarqalgan o‘simliklar karantini obyektlari mavjudligi haqida aniq ma’lumotlarning mavjudligi.
 12. Agentlik murojaatchini uning arizasi rad etilganligi to‘g‘risida rad etish asoslarini ko‘rsatgan holda ma’lum qilishi lozim.
 13. Xorijiy mamlakat hududidagi karantin ostidagi mahsulotning fitosanitar holatini o‘rganish bilan bog‘liq barcha xarajatlar Vazirliklar, idoralar, korxonalar va tashkilotlar xodimlari O‘zbekiston Respublikasi tashqarisiga xizmat safariga yuborilganda xizmat safari xarajatlari uchun mablag‘lar berish tartibi to‘g‘risidagi nizomga (ro‘yxat raqami 2730, 2015-yil 19-noyabr) muvofiq tomonlarning o‘zaro kelishuviga (shartnomaga) asosan murojaatchi va/yoki xorijiy mamlakatning vakolatli organi tomonidan amalga oshiriladi. 
 14. Xorijiy mamlakat hududidagi karantin ostidagi mahsulotning fitosanitar holatini o‘rganish Agentlik tomonidan xorijiy mamlakatning vakolatli organi bilan kelishilgan holda va hamkorlikda amalga oshiriladi. 
 Xorijiy mamlakatning vakolatli organi hamkorlikda karantin ostidagi mahsulotning fitosanitar holatini o‘rganishda ishtirok etmagan holatda, Agentlik Xorijiy mamlakat hududidagi karantin ostidagi mahsulotning fitosanitar holatini mustaqil o‘rganishi mumkin. 
 15. Agentlik mutaxassislari tomonidan xorijiy mamlakat hududidagi karantin ostidagi mahsulotning fitosanitar holatini o‘rganish jarayonida quyidagi fitosanitar tadbirlar amalga oshiriladi:
 xorijiy mamlakat hududida o‘simliklar karantini va himoyasi xizmatini tartibga soluvchi qonunchilik hujjatlari, boshqaruv tizimi va vakolatlari, karantin ostidagi mahsulot ishlab chiqarish hajmi va ularni iste’molga yaroqliligi bo‘yicha xulosalar berish jarayonini audit qilish;
 xorijiy mamlakat hududida monitoring o‘tkazish va tahlil qilish;
 maxsus savolnoma asosida o‘rganilayotgan o‘simlikning rivojlanish bosqichlari, bioekologik xususiyatlari, hududning tuproq iqlim sharoiti, o‘simliklar karantini obyektlari, boshqa xavfli zararli organizmlar (zararkunanda hasharotlar, kasallik qo‘zg‘atuvchilari va begona o‘tlar) rivojlanishining bioekologik xususiyatlari kabi ma’lumotlarni o‘rganish;
 o‘simliklar karantini bo‘yicha xalqaro fitosanitariya standartlariga muvofiq tekshiruv va tahlillar o‘tkazish;
 mahsulot ishlab chiqarish tizimining O‘zbekiston Respublikasining fitosanitariya talablariga muvofiqligini aniqlash;
 o‘simliklarni himoya qilish va o‘simliklar karantini bo‘yicha amalga oshiriladigan tadbirlarning (biologik, kimyoviy himoya qilish usullari, ishlov berish turlari) amalga oshirilishi va ularning samaradorligini kuzatish;
 dala nazorati tadbirlari va nazorat tariqasida o‘tkazilgan laboratoriya tahlillari natijalari va ularning rasmiylashtirilgan hisobotlari mavjudligini ko‘rib chiqish;
 fitosanitar sertifikatlashtirish tizimini o‘rganish, zarur hollarda, mahsulotlardan namunalarni tanlab olish.
 16. Xorijiy mamlakat hududidagi karantin ostidagi mahsulotning fitosanitar holatini o‘rganish natijasida mutaxassis tomonidan hisobot tayyorlanadi va Agentlikka taqdim etiladi.
 17. Xorijiy mamlakat hududidagi karantin ostidagi mahsulotning fitosanitar holati o‘rganilgandan so‘ng, Agentlik mutaxassis tomonidan taqdim etilgan hisobot asosida quyidagi xulosalardan birini qabul qiladi:
 o‘simliklar karantini obyektlari topilgan yoki o‘rganish natijasida respublikaga karantin obyekti kirib kelish xavfi mavjud deb xulosa qilinganda — mahsulotni olib kirishni taqiqlash;
 o‘simliklar karantini obyektlaridan holi ekanligi aniqlangan holda va o‘rganish natijasida respublikaga karantin obyekti kirib kelish xavfi mavjud emas deb xulosa qilinganda — mahsulotni olib kirish uchun karantin ruxsatnomasini belgilangan tartibda rasmiylashtirib berish.
 18. Karantin ostidagi mahsulotni O‘zbekiston Respublikasi hududiga olib kirishga ruxsat berish yoki olib kirishni taqiqlash to‘g‘risidagi xulosa murojaatchiga uch ish kunida yuboriladi hamda mazkur ma’lumotlar Agentlikning rasmiy veb saytida joylashtiriladi.
 19. Xorijiy mamlakat hududidagi fitosanitar holati o‘rganilgan karantin ostidagi mahsulotlar o‘simliklar karantini chegara punktlari, tashqi iqtisodiy faoliyat chegaralarida o‘simliklar karantini davlat inspektorlari tomonidan qonunchilikda o‘rnatilgan tartibda laboratoriya ekspertizasidan o‘tkaziladi.
 20. Xorijiy mamlakat hududida o‘tkazilgan o‘rganish yakunlariga ko‘ra hamda mahsulotni O‘zbekiston Respublikasi hududiga olib kirishga ruxsat berish to‘g‘risidagi xulosa asosida ushbu xorijiy mamlakat hududi va undagi obyektlar (ko‘chatxona nomi) bo‘yicha “O‘zbekiston Respublikasiga fitosanitar xavfi yuqori bo‘lgan karantin ostidagi mahsulotlar olib kirish mumkin bo‘lgan xorijiy mamlakat korxonalari ro‘yxati” shakllantirilib, Agentlik tomonidan tasdiqlanadi va uch ish kuni davomida Agentlikning rasmiy veb-saytida joylashtiriladi.
 21. O‘zbekiston Respublikasi hududiga xorijiy mamlakatlardan olib kelingan yuqori fitosanitar xavfga ega ekish materiallari ekilgan maydonlarda o‘simlikning va u bilan yashirin tarzda kirib kelishi mumkin bo‘lgan o‘simliklar karantini obyekti biologiyasidan kelib chiqib, Qoraqalpog‘iston Respublikasi O‘simliklar karantini va himoyasi agentligi hamda viloyatlar va Toshkent shahar O‘simliklar karantini va himoyasi boshqarmalari tomonidan dala nazorati monitoringi amalga oshiriladi.
 22. Mahsulotni yetishtirish, tayyorlash, saqlash, tashish, qayta ishlash hamda realizatsiya qilish bilan shug‘ullanuvchi davlat va xo‘jalik boshqaruvi organlari, yuridik va jismoniy shaxslar xorijiy mamlakatlardan keltirilgan urug‘lik va ekish materiallari ekilgan maydonlarda o‘simliklar karantini obyektlarini o‘z vaqtida aniqlash maqsadida mas’ul xodim ajratishi va bu haqda yozma ravishda tegishli o‘simliklar karantini va himoyasi agentligini xabardor etishlari shart. 
 Mas’ul xodim ekinlar va daraxtlarni tizimli ravishda kuzatib borishi, o‘simliklarda o‘simliklar karantini obyektlari, va boshqa noma’lum hasharot, kasallik belgilari hamda begona o‘tlar aniqlangan taqdirda esa bu haqda tegishli o‘simliklar karantini va himoyasi agentligini, mahalliy davlat hokimiyati organlarini bir kun ichida xabardor qilishi, shuningdek aniqlangan zararli organizmlarni bartaraf etish bo‘yicha choralar ko‘rishi shart.
 23. Mazkur Nizom talablarining buzilishi natijasida aybdor shaxslar qonunchilik hujjatlariga muvofiq javobgarlikka tortiladi.
 24. Mazkur Nizom O‘zbekiston Respublikasi Savdo-sanoat palatasi bilan kelishilgan.